b"\n_START_ARTICLE_\nTihaboj\n_START_SECTION_\nLega, relief in rastje\n_START_PARAGRAPH_\nTihaboj le\xc5\xbei na nadmorski vi\xc5\xa1ini 374 metrov ob stari regionalni cesti, ki povezuje Morav\xc4\x8de in Mirno. Del vasi le\xc5\xbei na hribu, drugi del pa v dolini. Vas je dolga okoli 800 metrov. Hi\xc5\xa1e stojijo ob cesti, nekaj pa jih je od ceste oddaljenih do 300 metrov. Kraj je pribli\xc5\xbeno 2 km oddaljen od Gabrovke, 16 km od Trebnjega, 34 km od Novega mesta. Cesta, ki ima oznako R2 417, je v zelo slabem stanju._NEWLINE_Pokrajino pokriva apnenec s primesmi dolomita. Vzhodno od vasi le\xc5\xbei najvi\xc5\xa1ji hrib v okolici, Reber, z nadmorsko vi\xc5\xa1ino 600 metrov. Pobo\xc4\x8dja Rebri pora\xc5\xa1\xc4\x8da hrast graden z grahorjem. V tem hribu je tudi Jama v Rebri. Na zahodni strani se razprostira dolina, kjer le\xc5\xbeijo njive in travniki. Po njeni sredini te\xc4\x8de potok Gabrov\xc5\xa1\xc4\x8dica, ki pa ob su\xc5\xa1nem obdobju presahne. Ju\xc5\xbeno od Tihaboja se razteza valovita dolina Mla\xc5\xa1kega potoka, imenovana Mlake, ki je fluviokra\xc5\xa1ka depresija. Tu vzporedno te\xc4\x8deta Kamnarica in Hom\xc5\xa1\xc4\x8dica. Ob vzhodnem robu vasi te\xc4\x8de tudi Tihabojski potok, kjer je poplavno obmo\xc4\x8dje. Ta potok izvira v Rebri in te\xc4\x8de mimo vasi proti Lukovcu in naprej proti Mirni. Skozi dolino gradijo daljnovod Beri\xc4\x8devo-Kr\xc5\xa1ko.\n_START_SECTION_\nPrebivalstvo in gospodarstvo\n_START_PARAGRAPH_\nTihaboj ima okoli 95 prebivalcev. Prebivalstvo te vasi je bilo leta 2002 dokaj mlado saj so dobro tretjino zasedali mladi do 25 let, slabo tretjino starej\xc5\xa1i do 55 let in preostanek starej\xc5\xa1i od 55 let. Veliko dru\xc5\xbein je sestavljeno iz treh generacij. To so stari star\xc5\xa1i, star\xc5\xa1i in njihovi otroci._NEWLINE_Prebivalci vasi se ukvarjajo prete\xc5\xbeno s kmetijstvom \xe2\x80\x93 \xc5\xbeivinorejo in poljedelstvom. Skoraj vsaka doma\xc4\x8dija ima svoje \xc5\xbeivali in nekaj travnikov ter gozda. Ve\xc4\x8dina kmetij se ukvarja z govedorejo, naj si bo za zakol ali pa za pridelavo mleka. Dve kmetiji pa se ukvarjata s pra\xc5\xa1i\xc4\x8derejo. Na eni vzrejajo pra\xc5\xa1i\xc4\x8de za zakol, na drugi pa za prodajo odojkov. V zaledju Tihaboja je veliko vinogradov._NEWLINE_Tihaboj\xc4\x8dani se ukvarjajo tudi z obrtni\xc5\xa1tvom: kovinarstvom, avtokleparstvom in drugimi servisnimi in obnovitvenimi deli. Poleg tega se jih pribli\xc5\xbeno polovica vozi v slu\xc5\xbebe na Mirno, v Litijo, \xc5\xa0martno, Ljubljano, Gabrovko in na \xc4\x8cate\xc5\xbe. V Rebri nad Tihabojem so v preteklosti lomili t. i. \xc4\x8drni kmen, iz katerega so izdelovali predvsem vratne portale, pogosto okra\xc5\xa1ene s stilizirano vinsko trto in grozdi. Otroci obiskujejo osnovno \xc5\xa1olo v Gabrovki, kamor se vozijo z organiziranim \xc5\xa1olskim prevozom.\n_START_SECTION_\nIzvor imena\n_START_PARAGRAPH_\nIme vasi Tihaboj se prvi\xc4\x8d pojavi leta 1136 kot Tehaboj (druge zgodnje omembe so Tenchebvo leta 1250, Techeloy leta 1343, Tethenoy leta 1384, Teihawoy leta 1436). Srednjeve\xc5\xa1ki zapisi , da ime izvira iz *T\xc4\x9bxoboj\xd1\x8c, kar je verjetno osebno ime, sestavljeno iz *t\xc4\x9bxa 'uteha, tola\xc5\xbeba' in *boj\xd1\x8c 'boj'._NEWLINE_O izvoru imena obstajata dve razli\xc4\x8dni ljudski razlagi. Leta 1936 so Ameri\xc5\xa1ki Slovenci v Clevelandu v svojem \xc4\x8dasopisu objavili naslednjo razlago: v preteklosti so se prebivalci tega obmo\xc4\x8dja pre\xc5\xbeivljali z ropom in so radi napadali svoje sosede. Tako so tudi prebivalci te vasi izvedeli, da jih nameravajo sosedje napasti. Postavili so stra\xc5\xbeo. Ko je prebivalstvo mirno spalo, je sovra\xc5\xbenik napadel, vendar se je u\xc5\xa1tel. Budna stra\xc5\xbea je sovra\xc5\xbenika iz zasede napadla in ga po tihem premagala._NEWLINE_Po drugi ljudski razlagi je ime vasi povezano s \xc4\x8dasi tur\xc5\xa1kih vpadov na Slovensko. Neke no\xc4\x8di so Turki napadli vas, ki se zdaj imenuje Tihaboj. Mo\xc5\xbeje so se poskrili, da jih Turki ne bi na\xc5\xa1li in pobili. \xc5\xbdene so se dogovorile za ukano, s katero bi jim uspelo premagati Turke. Tako so jim dale piti in jesti. Ko so siti in rahlo vinjeni zaspali, je neka \xc5\xbeena potiho prijela za sekiro in odsekala glavo tur\xc5\xa1kemu poglavarju. Mo\xc5\xbeje pa so potem pobili \xc5\xa1e ostale vojake._NEWLINE_Leta 1941 je bila v mladinskem \xc4\x8dasopisu Vrtec je objavljena pravljica o nastanku imena Tihoboj, po kateri je vasi dala ime sveta Ne\xc5\xbea, potem ko so jo uni\xc4\x8dili sovra\xc5\xbeniki, ker so va\xc5\xa1\xc4\x8dani zapustili boga._NEWLINE_V Napakah slovenskega pisanja, svojem najpomembnej\xc5\xa1em jezikoslovnem delu, je pisatelj Fran Levstik zapisal, da je ime vasi Tehaboj eno najlep\xc5\xa1ih na svetu in naj bi se ne pisalo kot Tihaboj, saj da ga doma\xc4\x8dini tako ne izgovarjajo. Etimolog France Bezlaj razlaga, da ime Tihaboj izhaja iz svojilne oblike imena Tichob\xc7\xabd.\n_START_SECTION_\nZgodovina\n_START_PARAGRAPH_\nObmo\xc4\x8dje je bilo poseljeno \xc5\xbee v prazgodovini, kar dokazujejo hal\xc5\xa1tatske in latenske najdbe na gri\xc4\x8du Kostjavcu severovzhodno od vasi. Kraj se prvi\xc4\x8d omenja leta 1136 kot last \xc5\xa1entvi\xc5\xa1ke cerkve. Do leta 1775 je del vasi spadal pod \xc5\xbeupnijo Mirna in so imeli svojo cerkev svete Marjete, drugi del pa k vikariatu svetega Kri\xc5\xbea. Ob cerkvah sta bili tudi pokopali\xc5\xa1\xc4\x8di. Po zdru\xc5\xbeitvi so cerkev svete Marjete opustili, pokopali\xc5\xa1\xc4\x8de ob njej pa se je ohranilo. Maja 1908 je del vasi hud prizadel po\xc5\xbear. Do tega je pri\xc5\xa1lo ob neki poroki, ko so streljali z mo\xc5\xbenarji. V drugi svetovni vojni so vas zasedli najprej Nemci, nato Italijani, po letu 1943 pa zopet Nemci. Leta 2008 so va\xc5\xa1\xc4\x8dani praznovali stoletnico obnove po po\xc5\xbearu.\n_START_SECTION_\nJavne zgradbe\n_START_PARAGRAPH_\nOsrednja javna zgradba v vasi je podru\xc5\xbeni\xc4\x8dna cerkev svetega Marka ju\xc5\xbeno od glavne ceste, nastala v za\xc4\x8detku 17. stoletja. Zvonik iz leta 1669 ima kvadraten tloris in nad polovico vi\xc5\xa1ine prehaja v osmerokotnik s sto\xc5\xbe\xc4\x8dasto streho. Stavba ima dva vhoda, pravokotno ladjo, pravokoten prezbiterij in na severni strani prizidano zakristijo. Glavni oltar s kipom sv. Marka in ostalih evangelistov je leta 1907 v neorenesan\xc4\x8dnem slogu izdelal J. Campidelli iz Beljaka. Stranska oltarja sta baro\xc4\x8dna in sta nastala v prvi polovici 17. stoletja. Osrednja slika levega oltarja prikazuje Marijino obiskovanje, nad njo je sveta Trojica. Desni oltar iz 1655 obsega zidano menzo, osrednjo sliko sv. Notburge in nad njo sliko sv. Izidorja. Kri\xc5\xbeev pot je delo Leopolda Layerja ali njegove delavnice._NEWLINE_Na koncu vasi stoji gasilski dom, poleg njega pa sta asfaltirano \xc5\xa1portno igri\xc5\xa1\xc4\x8de in mlekarna. Ob robu vasi je tudi pokopali\xc5\xa1\xc4\x8de z mrli\xc5\xa1ko ve\xc5\xbeico, kjer se pokopi sicer ne opravljajo ve\xc4\x8d, grobovi pa so \xc5\xa1e vedno obiskovani in urejeni. Na pokopali\xc5\xa1\xc4\x8du stoji velik kri\xc5\xbe, pod njim pa je izdolben kamen, v katerem se vse leto zadr\xc5\xbeuje voda. O tem kamnu je v Slavi Vojvodine Kranjske konec 17. stoletja pisal \xc5\xbee Valvazor. Ma\xc5\xa1a se v cerkvi sv. Marka obhaja vsaj trikrat na leto: zadnjo nedeljo v  aprilu, ko goduje sveti Marko, po katerem se cerkev imenuje; drugega novembra v spomin vseh svetih; junija, poljska ma\xc5\xa1a za blagoslov polj.\n_START_SECTION_\nGasilsko dru\xc5\xa1tvo\n_START_PARAGRAPH_\nV Tihaboju je aktivno prostovoljno gasilsko dru\xc5\xa1tvo PGD Tihaboj, ustanovljeno leta 1938. Dru\xc5\xa1tvo dosega zelo dobre rezultate na tekmovanjih tako na ob\xc4\x8dinski kot tudi na dr\xc5\xbeavni ravni. Tako so leta 2009 dosegli prva mesta naziv dr\xc5\xbeavnega podprvaka v orientaciji, leta 2008 v isti kategoriji pa naziv dr\xc5\xbeavnega prvaka. Tudi leta 2010 sta se dve skupini uvrstili na dr\xc5\xbeavno prvenstvo."